Ди зэхуэдэ къалэнщ
ЦIыхухэр экологие Iуэхухэм щыгъэгъуэзэным, абы теухуауэ я зэхэщIыкIыр къэIэтыным иIэ мыхьэнэр къалъытэри, мэлыжьыхьым и 15-р Экологие щIэныгъэхэм я махуэу ягъэуващ.
Хабзэ зэрыхъуащи, гъэсакIуэхэмрэ студентхэмрэ щIыуэпсым ехьэлIа зэIущIэхэмрэ семинархэмрэ сабий садхэм щыщIэдзауэ еджапIэ нэхъыщхьэ псоми а махуэм щрагъэкIуэкI.
Дэтхэнэ цIыхуми зэхищIыкIыпхъэщ дыкъэзыухъуреихь дунейр къабзэу щыгъэтыным хуэгъэза къалэнхэр зыхуэдэм. Мы махуэр зыхуэгъэпсари аращ — экологием къыщыхъу-къыщыщIэхэр нэхъ IупщI тщызыщIын, дэзыгъэлъагъуфын, къыдгурызыгъэIуэн щIэныгъэ дэтхэ-нэ зыми дбгъэдэлъын зэрыхуейм дригъэгупсысынырщ.
ЩIы Хъурейм зи гугъу тщIы махуэр гъэлъэпIэн щыщIадзар 1992 гъэращ — дыкъэзыухъуреихь дунейр хъумэным хуэгъэпса Iуэхухэм Рио-де-Жанейрэ къыщызэрагъэпэщауэ щыта зэIущIэшхуэм щытепсэлъыхьа иужькIэщ. Абы теухуауэ а къалэм къыщащта унафэр дунейм и къэрал куэдым даIыгъащ.
Экологие щIэныгъэхэм я махуэр ди къэралым гъэлъэпIэн щыщIадзар 1996 гъэм иужькIэщ. Абы щыщIэдзауэ еджапIэхэм, тхылъ хъумапIэхэм, щIэныгъэ IуэхущIапIэхэм къыщызэрагъэпэщ хабзэщ зэхыхьэхэмрэ конференцхэмрэ. ЗэхэшакIуэхэм а зэIущIэхэм сабийхэ-ри балигъхэри зэхуэдэу ирашалIэ, дыкъэзыухъуреихь дунейр, щIыуэпсыр хъумэн зэрыхуейм ехьэлIа щIэныгъэм дэтхэнэри дызэрыхуэныкъуэр абыкIэ къагъэлъагъуэу.
ЛЭСКЭН Шужьей.
